《人生七十稀》
宋代·贺铸

人生七十稀，行年今已半。
事功贵及时，迟暮复何算。
嗟吾夙多负，失怙在童丱。
诗礼思有闻，飘颻辞祖贯。
慈亲念衰绪，猝猝营婚宦。
名姓系西班，星霜亟徂换。
未筑黄金台，长歌白石烂。
岂无同心契，相望眇云汉。
每虞狂飚至，摧折涧底干。
异日偶班输，抱柯徒永叹。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。